6.4.2022
FI
Euroopan unionin virallinen lehti
C 152/169
Euroopan talous- ja sosiaalikomitean lausunto aiheesta ”Komission tiedonanto Euroopan parlamen­ tille, neuvostolle, Euroopan talous- ja sosiaalikomitealle ja alueiden komitealle – Uusi EU:n metsästrategia 2030” (COM(2021) 572 final) (2022/C 152/28)
Esittelijä: Simo TIAINEN
Lausuntopyyntö
Euroopan komissio, 10.8.2021
Oikeusperusta
Euroopan unionin toiminnasta tehdyn sopimuksen 304 artikla
Vastaava jaosto
”maatalous, maaseudun kehittäminen, ympäristö”
Hyväksyminen jaostossa
25.11.2021
Hyväksyminen täysistunnossa
8.12.2021
Täysistunnon numero
565
Äänestystulos (puolesta / vastaan / pidättyi äänestämästä) 227/1/6
1.
Päätelmät ja suositukset 1.1 Euroopan komissio toteaa tiedonannossaan ”Uusi EU:n metsästrategia 2030” erittäin perustellusti, että metsillä on monitahoinen rooli ja että ne tarjoavat merkittäviä taloudellisia, sosiaalisia ja ympäristöön liittyviä mahdollisuuksia.
Metsien elinvoimaisuudella ja terveydellä on perustava merkitys sekä ympäristö- ja ilmastosyistä että metsiin pohjautuvan talouskehityksen ja ihmisten hyvinvoinnin edistämisen kannalta.
Komitea panee merkille, että metsästrategiassa käsitellään taloudellisia ja sosiaalisia mahdollisuuksia, mutta katsoo, että tämä olisi tehtävä kattavammin.
ETSK toteaa myös, että kysymys metsien ja siten metsänomistajien tuottamien ei-kaupallisten ekosysteemipalvelujen hyvittämisestä jää vaille vastausta.
Strategiassa esitellään vain muutamia myönteisiä esimerkkejä.
Komitea vaatiikin aidosti vakuuttavaa ja kestävää tulevaisuuden ratkaisua.
1.2 Metsästrategian tulisi luoda yhteyksiä metsiin liittyvien eri politiikanalojen ja strategioiden sekä metsäpohjaisen biotalouden välille.
ETSK korostaa myös sitä, että on tärkeää tehdä päätökset oikealla tasolla toimivaltuuksien ja toissijaisuusperiaatteen mukaisesti.
Metsät ovat hyvin erilaisia eri puolilla EU:ta, joten kaikille sopivia valmiita ratkaisuja ei ole.
Vastuu metsänhoidosta ja metsänhoidon suunnittelusta onkin paras uskoa kansalliselle tasolle yhteisten tavoitteiden saavuttamiseksi.
EU-tason toimintakehys on puolestaan tarpeen sisämarkkinoihin liittyvissä sekä ympäristö- ja ilmasto­ asioissa, joita ei pystytä ratkaisemaan vain kansallisilla toimenpiteillä ja joihin usein tarvitaan myös kansainvälistä toimintaa.
1.3 Kaikilla päätöksentekotasoilla tarvitaan edistyksellistä yhteistyötä.
ETSK painottaa, että kansalaisyhteiskunnan edustajien, kuten yritysten, ammattijärjestöjen ja ympäristöjärjestöjen, tulee olla tiiviisti mukana strategian jatkokehittelyssä ja seurannassa.
Keskeisen tärkeitä tahoja ovat metsänomistajat, metsäteollisuus ja kestävän metsänhoidon ja metsäpohjaisen biotalouden työntekijät.
1.4 ETSK vaatii turvaamaan toiminta- ja sääntelykehyksen johdonmukaisuuden, varmuuden, vakauden, selkeyden ja yhtenevyyden.
On tärkeää, ettei tehdä aloitteita, jotka ovat päällekkäisiä tai ristiriitaisia jo käytössä olevien, laajasti omaksuttujen kestävää kehitystä koskevien määritelmien, periaatteiden, kriteerien, indikaattorien, ohjeiden tai ohjelmien kanssa.
Omaisuudensuoja ja elinkeinovapaus ovat myös periaatteita, joita pitää suojella.
1.5 Koska strategia vaikuttaa moniin aloihin eikä sen vaikutuksista ole täyttä selvyyttä, ETSK vaatii tekemään strategiasta kattavan vaikutustenarvioinnin, jossa määritetään sen vaikutukset markkinaolosuhteisiin ja maaseutualueisiin sekä kartoitetaan rahoitustarpeet, joihin kuuluvat tutkimus ja innovointi, osaamisen kehittäminen, infrastruktuuri, ilmastonmuutoksen hillitseminen ja siihen sopeutuminen sekä luonnon monimuotoisuuden parantaminen.